open-index/open-wikipedia-markdown huggingface dataset:
Villa Farnese

:*For andre palass med samme navn, se [[Palazzo Farnese]]*.

**Villa Farnese**, også kjent som **Palazzo Farnese** og **Villa Caprarola**, er et gods i byen Caprarola i provinsen Viterbo i regionen Lazio i Italia. Den ligger ca. 56 km nordvest for Roma). Den må ikke sammenblandes med Palazzo Farnese og Villa Farnesina som ligger i Roma.

Villa Farnese er en stor bygning fra renessansen, bygd ca. 1550, som ligger ved foten av Ciminifjellene, et vulkansk område med tett skog. Bygningen har 5 sider, og er bygd i en gyllenrød steinsort. 

Byggingen av godset ble bestilt i 1559 av Alessandro Farnese den yngre. Han valgte Giacomo Barozzi da Vignola som arkitekt, og han jobbet med Villa Farnese til sin død i 1573.

## Filmografi
TV-serier **Medici:Masters of Florence**

## Referanser


## Kilder
*Peter J. Murray, *The Architecture of the Italian Renaissance* (London:Batsford) s. 240ff (1963)
Crowsoniellidae

* *[[Crowsoniella relicta]]*

**Crowsoniellidae** er en familie av primitive biller som tilhører underordenen Archostemata. Det er bare kjent én, meget sjelden art, *Crowsoniella relicta* Pace, 1976, som bare er funnet i Italia. Tre hanner ble funnet på kastanjetrær i 1973, det ser ikke ut til at arten har blitt gjenfunnet etterpå. *Crowsoniella relicta* er den eneste europeiske representanten for den primitive gruppen Archostemata. Det er usikkert om arten bør regnes til familien Ommatidae eller til en egen familie som her, en nyere fylogenetisk undersøkelse ga noe tvetydige resultater i så måte.
*Crowsoniella relicta* er en liten bille som overflatisk kan ligne på familien muggbiller (**Cryptophagidae**). Antennene er korte, med en en-leddet kølle ytterst. Hodet er trukket ut til en kort snute mellom antennefestene. Brystskjoldet (*pronotum*) er bredt med bredt avsatte sidekanter. Brystskjoldet og dekkvingene er lite hårete og fint punkterte.

## Eksterne lenker
* 
Tegning av *Crowsoniella relicta*: http://www.zin.ru/animalia/coleoptera/images/crorel.jpg
Columbi egg

**Columbi egg** er et uttrykk som brukes om en rimelig enkel løsning på et innviklet problem: Christofer Columbus banket et egg i bordet slik at det ble stående uten å falle. Uttrykket er også benyttet i diskusjoner om kreativitet.

## Bakgrunn
Opphavet til fortellingen går antagelig forut Columbus i en bok av den italienske arkitekten Giorgio Vasari I henhold til Vasari skal den unge arkitekten Filippo Brunelleschi ha designet en uvanlig stor og tung kuppel for Santa Maria del Fiore, katedralen i Firenze. Myndighetene ba om å få se hans modell, men han nektet, og foreslo isteden dersom man ville vurdere en manns intellekt, la ham eller enhver få et egg til å stå oppreist på et flatt bord av marmor. Den som kan greide det bør få bygge *cupola* (kuppelen). Da de andre arkitektene forsøkte, men ga opp. Da skal Brunelleschi ha knust egget litt i den ene enden slik at det sto. Da de andre arkitektene så dette sa de at det var noe de også kunne klart. Brunelleschi skal da ha svart «Ja, men dere gjorde det ikke!», og tilføyde at de også hadde kunnet oppføre kuppelen, hvis de hadde sett tegningen hans.

Da katedralen til sist ble bygd hadde dens kuppel form som den ene halvparten av et egg, noe flatere på toppen.

Uttrykket har også utviklet seg til å ha en tilknytning til Christofer Columbus, og fått navn etter. Den kan her ha sin opprinnelse hos den italienske historikeren og reisende Girolamo Benzoni. I hans bok *Historia del Mondo Nuovo*, utgitt i 1565: I et selskap i 1493 hos kardinal Mendoza der Christofer Columbus deltok, var det flere som mente at han ikke hadde utrettet noen stor bragd ved å oppdage Den nye verden, for det var en oppdagelse som var lekende lett og som mang en annen kunne ha gjort. Han oppfordret da de tilstedeværende til å få et egg til å stå på høykant. Da ingen av de tilstedeværende klarte dette, banket han det litt flatt i den ene enden, og fikk derved egget til å stå. Poenget er at selv om ideen var enkel, var det likevel et spørsmål om å komme på den.

I Sør-Amerika finnes historien i en litt annen versjon: Colombus kakker ikke på egget, men setter det ned i en liten haug av salt.

## Beslektede begreper
Anekdoten om egget er beslektet med historien om den gordiske knute.

## Grammatikk
I uttrykket *Columbi egg* er *Columbi* genitivsform av *Columbus*, jf. uttrykket *Pauli ord* etter apostelen Paulus og *Jesu Kristi disipler* etter Jesus Kristus.

## Referanser


## Litteratur
* Baldwin, James (1903): ''Columbus and the egg'' .
Ciminifjellene

**Ciminifjellene** (it: Monti Cimini) er et område med skogkledde vulkanske åskammer, ca. 56 km nordvest for Roma. 

De er en del av Antiappenninene, og vender mot Appenninene i retning Tyrrenhavet. 

Vegetasjonen her er hovedsakelig bøk. Her er også flere varme kilder, rennessansevillaer og etruiske ruiner.
Keramiker

En keramiker er en  håndverker eller kunsthåndverker som arbeider med å lage keramikk, både i kunstneriske former og i brukskeramikk.
Keramikere kan få yrkesutdannelse blant annet ved Kunsthøgskolen i Bergen eller Kunsthøgskolen i Oslo, eller man kan ta svennebrev og mesterbrev som keramiker.

I Norge er i dag utdannelsen til dette yrket innen utdanningsprogrammet Design og håndverk, og heter Keramikerfaget. Man må gå ett år på skole og tre år i lære i bedrift. Første skoleåret er Vg1 Design og håndverk.

Keramikerfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.

Landsforbundet for næringsdrivende keramikere heter nå **Norske Keramikere** (tidligere Landsforbundet for Pottemakere). 

## Referanser


## Se også
* Pottemaker
* Keramikk
* Kunsthåndverker
* Norske keramikere

## Eksterne lenker
* Utdanning.no sin yrkesbeskrivelse av keramiker
Statens høgskole for kunsthåndverk og design

**Statens høgskole for kunsthåndverk og design**, ofte kalt **Kunst- og håndverkskolen i Bergen**, var en høyskole i Bergen. Skolen ble etablert i 1909 under navnet Bergen Kunsthåndverksskole. I 1996 ble skolen slått sammen med Vestlandets kunstakademi til Kunsthøgskolen i Bergen.

## Historie
Bergen Kunsthåndverkskole ble opprettet i 1909. Den var da et supplement til tidens «fôr- og fagskoler» som ga yrkesopplæring til vordende håndverkere innen tre- og metallarbeidsfagene på svennebrevsnivå. Med tiden ble det utvidet med nyere fag, slik at skolen i 1950-årene hadde ett fellesår med grunnleggende tegning, form- og fargelære. Deretter to år spesialisering rettet mot fagene grafisk design, keramikk, tekstildesign, møbeldesign og innredningsdesign. Der var mulighet for et påbyggingsår. Skolen var opprinnelig eid av fylket, men ble statlig i 1977. Skolen skiftet i 1988 navn til *Statens høgskule for kunsthåndverk og design i Bergen*.

Statens høgskole for kunsthåndverk og design tilbød treårige grunnstudier i grafisk design, illustrasjon, interiørarkitektur og møbeldesign, keramisk kuntshåndverk og tekstil-kunsthåndverk. I 1990 ble også et treårig studium i fotografi inkludert i studieplanen. Grunnstudiet kunne videreføres i et hovedfagsstudiuum på 1&ndash;1 1/2 år. I 1989 var det rundt 150 studenter ved skolen. Dagens Kunsthøgskolen i Bergen har til sammenlikning dobbelt så mange studenter.

Forfatteren og illustratøren Mette Newth var i perioden fra 1989 til 1993 førsteamanuensis og deretter rektor ved skolen. 

## Se også
* Kunsthøgskolen i Bergen
Rockwell B-1 Lancer

Boeing (tidligere Rockwell) **B-1 Lancer** er et strategisk bombefly med lang rekkevidde som er i tjeneste hos det amerikanske luftforsvaret. Sammen med B-52 Stratofortress og B-2 Spirit danner dette kjernen til USAs flåte av langtrekkende bombefly.

## Historie
### B-1A
B-1 Lancer begynte som et prosjekt kalt «**Advanced Manned Strategic Aircraft**» (AMSA), (Avansert bemannet strategisk fly), som ble startet rundt 1965. Etter en lang utviklingsperiode som strakk seg helt fram til 1970, ble kontrakten tildelt Rockwell International. Den første av fire **B-1A**-prototyper gikk på vingene første gang 23. desember 1974. Flyet var ment å være et høyhastighets bombefly med lang rekkevidde som skulle kunne fly i overlydshastighet i lav høyde over korte perioder, og ha mulighet for å fly i Mach 2,5 i stor høyde. B-1A kom aldri i produksjon da programmet ble kansellert av Jimmy Carter i 1977. Utprøving av B-1A fortsatte likevel fram til slutten av 1981.

Den første prototypen ble skrotet ved Rome Air Development Center i New York. Den andre ble brukt i B-1B programmet, men styrtet 29. august 1984. Dette flyet var utstyrt med en utskytningskapsel i stedet for det vanlige utskytningssetet. Kapselen ble skutt ut, men fallskjermen foldet seg ikke skikkelig ut så piloten, Doug Benefield, mistet livet i ulykken.

De to gjenværende B-1A prototypene overlevde. Den tredje prototypen er på utstilling ved Wings Over the Rockies i Denver, Colorado. Den fjerde, og siste, prototypen ble også bruk i B-1B programmet. Den var i mange år utstilt ved National Museum of the United States Air Force i nærheten av Dayton, Ohio før det ble flyttet til Strategic Air and Space Museum i Ashland, Nebraska. Dette flyet har vanlige utskytningsseter og andre egenskaper som ellers er spesifikke for B-1B varianten.

### B-1B

Reagan administrasjonen gjenopptok utviklingen av B-1 i 1981 som en del av generell opprustning. B-1 var tiltenkt en midlertidig rolle som bombefly i påvente av at stealthbombeflyet, «Advanced Technology Bomber» (som ble til B-2 Spirit), skulle bli ferdigutviklet.

Den første produksjonsmodellen av det reviderte konseptet, **B-1B**, fløy første gang i oktober 1984, og den første B-1B, «The Star of Abilene», ble levert til det amerikanske luftforsvaret i juni 1985. B-1B ble operativt 1. oktober 1986, og det siste B-1B ble levert 2. mai 1988.

### Utfasing
Total ble 100 førstelinjefly produsert med en kostnad på 200 millioner dollar pr. fly. Ved århundreskiftet var det 93 fly i tjeneste i USAF. I 2003 ble det bestemt at 33 B-1B skulle tas ut av tjeneste slik at man kunne fokusere på å holde de gjenværende flyene i drift, men i 2004 ble beslutningen delvis omgjort da 7 fly ble tatt inn i tjeneste igjen. Ved utgangen av 2004 var det total 67 fly i tjeneste og resten av flåten ble brukt til reservedeler.

I 2021 fortsatte flyvåpenet å fase ut fly, denne gang 17 av 62 gjenværende maskiner.

## Spesifikasjoner (B-1B Lancer)

## Referanser


## Eksterne lenker
* B-1B Lancer
Caprarola

**Caprarola** er en by i provinsen Viterbo i Italia. Landsbyen ligger nær Ciminifjellene. 

Caprarola jobber med å markedsføre renessanse-villaen Villa Farnese, bygd av Alessandro Farnese den yngre på 1500-tallet. 

## Referanser
 

## Eksterne lenker
*
Micromalthidae

* *[[Micromalthus debilis]]*

**Micromalthidae** er en gruppe av primitive biller som bare omfatter én kjent art, *Micromalthus debilis*. Denne lille billen finnes i Nord-Amerika og utmerker seg ved en for biller unik livssyklus, ved at de kan forplante seg på larvestadiet (pedogenese). Den tilhører den artsfattige gruppen Archostemata, som var mye mer tallrik i tidligere tidsperioder.
## Utseende
*Micromalthus debilis* er en liten, mørkt grønnlig metallisk, glatt og snau bille. Billen er lite sklerotisert, det vil si kroppen er forholdsvis myk. Hodet er stort, bredere enn brystskjoldet, med små, runde, utstående fasettøyne. Antennene er ganske korte, kortere enn hodets bredde, om omtrent sylindriske. Dekkvingene er myke og når ikke til bakkroppsspissen.

## Unik livssyklus
*Micromalthus debilis* er den eneste billen som er kjent å kunne utvikle seg ved pedogenese, det vil si å formere seg på larvestadiet. De voksne hunnene legger egg som klekkes til en såkalt triungulin-larve. Disse er knøttsmå, aktivt krypende og tar ikke næring til seg. Om triungulin-larven finner et passende levested, forvandler den seg til en treg larve som spiser. Herfra kan det gå to veier: enten utvikler larven seg på konvensjonelt vis gjennom flere larvestadier til en puppe og et voksent insekt, eller så vokser den til en kjempelarve som utvikler egg inne i kroppen. Disse klekkes og de nyklekte larvene spiser opp moren sin (kjempelarven) innenfra. Disse kan deretter utvikle seg til nye kjempelarver, eller til pupper. Denne typen livvsyklus er temmelig uvanlig, men den er kjent fra visse arter av knott og særlig gallmygg.

## Eksterne lenker
* 
Bilde av *Micromalthus debilis* på Tree of Life: http://tolweb.org/Micromalthidae
Tegning: http://www.zin.ru/Animalia/Coleoptera/images/micrdebi.jpg
Pedogenese

**Pedogenese** er en form for formering der dyr formerer seg før de har nådd det voksne stadiet. Det er ganske uvanlig, men kjennes fra den mexicanske axolotl-salamanderen. De fleste salamandere har larver med utvendige gjeller som lever i vann, og voksne dyr som puster gjennom huden og lever det meste av sitt liv på land. Hos axolotlen er det mange individer som aldri utvikler seg til voksne, men blir kjønnsmodne på larvestadiet, og altså aldri forlater vannet.
Pedogenese er også kjent fra noen insekter, der den nye generasjonen klekkes fra larve- eller puppestadiet uten at det utvikles voksne insekter. Dette er kjent fra mygg-gruppene knott og gallmygg, og fra billearten ''Micromalthus debilis''.
Perry County (Alabama)

**Perry County** er et fylke i den amerikanske delstaten Alabama. Det ligger i de sentrale delene av staten og grenser mot Bibb County i nord, Chilton County i øst, Dallas County i sørøst, Marengo County i sørvest og mot Hale County i vest.

Perry Countys totale areal er 1&nbsp;875 km² hvorav 12 km² er vann. I 2000 hadde fylket 11&nbsp;861 innbyggere og administrasjonssenteret ligger i byen Marion. 

Fylket ble etablert i 1819 og har fått sitt navn etter Oliver Hazard Perry.
## Eksterne lenker
*
Hartvig Sverdrup Eckhoff

**Hartvig Sverdrup Eckhoff** (født 1855, død 1928) var en norsk arkitekt som er særlig kjent for sitt virke i Stavanger. Han arbeidet også som kirkearkitekt.

Han ble utdannet ved Münchens tekniske høyskole, og etablerte seg som privatpraktiserende arkitekt i Stavanger i 1881. Etter at han etablerte seg, ble han straks  Stavangers viktigste arkitekt. Hans første oppdrag var Rogaland Teater, deretter fulgte Stavanger turnforening (1891), Stavanger museum (1893) og Stavanger sykehus (1897).

Eckhoff utmerket seg også som kirkearkitekt og har tegnet Ask kirke, Fjæra kapell, Skånevik kirke, Bjoa kirke, Sandeid kirke, Eksingedalen kirke, ‎Nesheim kirke, ‎ Varhaug kirke, ‎Bore kirke,‎ Haukedalen kirke og  Sandnes kirke. 

Han er hedret med *Arkitekt Eckhoffs gate* på Våland i Stavanger.

## Referanser


## Eksterne lenker
* 
* Geir Tandberg Steigan: Hartvig Sverdrup Eckhoff fra Arc!

Erling Jensen: Hartvig Sverdrup Eckhoff
Meruidae

* *[[Meru phyllisae]]*

**Meruidae** er en familie av biller som ble oppdaget så sent som i 2005. De lever ved raskt rennede høyfjellsbekker i Venezuela. De er ganske små,  lange, og dermed de minste akvatiske representantene for gruppen Adephaga. De er kompakte, fint hårete biller. Fasettøynene er ganske små, og høyere enn lange. Hodet er bredt, ganske grovt punktert på oversiden. Antennene er ganske korte. Dekkvingene har lengderekker av ganske grove punkter. Bare én art er foreløpig kjent.
## Systematisk inndeling

* Ordenen biller, **Coleoptera**
** Underordenen Adephaga
*** Familien **Meruidae**
**** ***Meru phyllisae*** Spangler & Steiner, 2005

## Kilder
* 
* 

## Eksterne lenker
* 
* http://www.zin.ru/animalia/coleoptera/rus/merphyhs.htm Bilde av *Meru phyllisae*
* Cornell University – Meruidae
Montgomery County (Alabama)

**Montgomery County** er et fylke i den amerikanske delstaten Alabama. Det ligger i de sentrale delene av staten og grenser mot Elmore County i nord, Macon County i nordøst, Bullock County i øst, Pike County i sørøst, Crenshaw County i sørvest, Lowndes County i vest og mot Autauga County i nordvest.

Montgomery Countys totale areal er 2&nbsp;071 km² hvorav 26 km² er vann. I 2000 hadde fylket 223&nbsp;510 innbyggere og administrasjonssenteret ligger i byen Montgomery som også er Alabamas hovedstad. 

Fylket ble etablert i 1816 og har fått sitt navn etter Lemuel P. Montgomery som var militær offiser.

## Eksterne lenker
*
Pike County (Alabama)

**Pike County** er et fylke i den amerikanske delstaten Alabama. Det ligger i de sentrale delene av staten og grenser mot Bullock County i nordøst, Barbour County i øst, Dale County i sørøst, Coffee County i sør, Crenshaw County i vest og mot Montgomery County i nordvest.

Pike Countys totale areal er 1&nbsp;741 km² hvorav 3 km² er vann. I 2000 hadde fylket 29&nbsp;605 innbyggere. Administrasjonssenteret ligger i byen Troy som også er fylkets største by. 

Fylket ble etablert i 1821 og har fått sitt navn etter general Zebulon Pike.

## Eksterne lenker
*
Dale County

**Dale County** er et fylke i den amerikanske delstaten Alabama. Det ligger i de sørøstlige delene av staten og grenser mot Barbour County i nord, Henry County i øst, Houston County i sørøst, Geneva County i sørvest, Coffee County i vest og mot Pike County i nordvest.

Dale Countys totale areal er 1&nbsp;457 km² hvorav 4 km² er vann. I 2000 hadde fylket 49&nbsp;129 innbyggere og administrasjonssenteret ligger i byen Ozark som også er fylkets største by. 

Fylket ble etablert i 1824 og har fått sitt navn etter  general Samuel Dale.

## Eksterne lenker
*
Commer

**Commer** var en britisk produsent av nyttekjøretøyer som eksisterte fra 1905 til 1979.

Selskapet ble stiftet som *Commercial Car Company* i Lavender Hill, Sør-London. For å starte serieproduksjon ble det kjøpt en eiendom i Biscot Road, Luton, hvor produksjonen av den første lastebilen, *Type RC*, startet i 1907. I 1909 ble den første bussen produsert. Ved utbruddet av 1. verdenskrig ble det i stedet produsert militære kjøretøyer for den britiske hæren, og frem til 1919 ble over 3000 slike kjøretøyer produsert.

I 1926, etter å ha vært på konkursens rand flere ganger, ble Commer tatt over av Humber, som i 1931 ble en del av Rootes-gruppen.

Commer ble senere kjent som produsent for varebiler for det britiske postverket, noe de produserte frem til de ble lagt ned i 1979. Commer-navnet ble erstattet med Dodge på 1970-tallet, etter Rootes' oppkjøp av Chryslers Europa-avdeling.

Commer overlevde ikke kollapsen i Chryslers europeiske avdeling i 1978, da Peugeot tok over. Fabrikken ble brukt til produksjon av lastebiler av Renaults lastebilavdeling, som fortsatte å produsere Dodge-modellene i en tid, med Renault-logoer, men gikk over til å produsere Renault-motorer for lastebiler og busser tidlig på 1990-tallet.
Fil:Commer Superpoise (1955).JPG|Commer Superpoise, 1955
Fil:Commer van (3941618292).jpg|Commer van, 1955
Fil:Commer FC van Bj ca 1968 photo 2008.JPG|Commer FC van, 1968


## Eksterne lenker
*
Stavanger gamle turnhall

**Stavanger gamle turnhall** ble bygget i 1891 for Stavanger Turnforening, etter tegninger av arkitekt Hartvig Sverdrup Eckhoff. Turnhallen ble bygd i et område med flere av Stavangers viktige monumentalbygg,  blant annet  Stavanger museum, Rogaland Teater og Stavanger sykehus,  også disse er tegnet  av arkitekt Eckhoff.

Da Stavanger Turnforening fikk bygget en ny turnhall i 1980 ble den gamle turnhallen overtatt av Rogaland Teater og benyttet som bi-lokaler til teateret.

## Referanser
Autauga County

**Autauga County** er et fylke i den amerikanske delstaten Alabama. Det ligger i de sentrale delene av staten og grenser mot Chilton County i nord, Elmore County i øst, Montgomery County i sørøst, Lowndes County i sør og mot Dallas County i vest.

Autauga Countys totale areal er 1&nbsp;566 km² hvorav 22 km² er vann. I 2000 hadde fylket 43&nbsp;671 innbyggere.  Administrasjonssenteret ligger i byen Prattville, som også er fylkets største by. 

Fylket ble etablert i 1818 og har fått sitt navn etter autauga-indianerne som bodde i området.

## Eksterne lenker
*
Jurodidae

* *[[Sikhotealinia zhiltsovae]]*

**Jurodidae** er en liten familie av biller der alle utenom én av artene er utdødde. Den eneste kjente nålevende arten, *Sikhotealinia zhiltsovae*, ble beskrevet fra Sikhote-Alin-fjellene i Øst-Sibir i 1996. Jurodidae tilhører gruppen Archostemata, som i dag er meget artsfattig, men som omfatter de fleste av de eldste kjente bille-fossilene. *Sikhotealinia zhiltsovae* er meget sjelden og er foreløpig bare funnet i et eneste eksemplar (holotypen, som arten ble beskrevet utfra).

## Utseende
Små til middelsstore (3,5 - 7 millimeter), brunlige, fint hårete biller. Hodet har store, utstående fasettøyne og tre punktøyne (ocelli) i pannen. Kjevene er forholdsvis store og framoverrettede. Antennene er trådformede til spoleformede, så lange som hode og pronotum eller kortere. Pronotum er forholdsvis lite, knapt bredere enn hodet, bredest foran midten, ofte med lengdefurer. Forhoftene er sammenstøtende, beina nokså tynne. Dekkvingene har er mye bredere enn pronotum, med markerte "skuldre", bredest bak midten, med punktrader, men ikke rader av firkantede celler som hos mange andre primitive biller.

## Historie
Gruppen er kjent fra fossiler tilbake til jura-tiden, 160 millioner år før nåtid. Den er bare funnet i Kina og det østlige Sibir. Det er interessant at den eneste kjente nålevende arten også lever i dette området.  Familien har antagelig alltid vært sjelden og det er ikke kjent noe spor av den på de 145 millioner år som ligger mellom den yngste av de fossile artene og den nålevende arten.

## Systematisk inndeling
Denne familien har trekk både fra underordenene Protocoleoptera, Archostemata og Adephaga, men nyere fylogenetiske undersøkelser (Yan m.fl. 2014) støtter en plassering i Archostemata.

* Ordenen biller, **Coleoptera**
** Underordenen Archostemata
*** Familien **Jurodidae** Ponomarenko, 1985
**** Slekten *[[Jurodes]]* Ponomarenko, 1985
***** *[[Jurodes daohugouensis]]* Yan, Wang, Ponomarenko & Zhang, 2014
***** *[[Jurodes ignoramus]]* Ponomarenko, 1985
***** *[[Jurodes minor]]* Ponomarenko, 1990
***** *[[Jurodes pygmaeus]]* Yan, Wang, Ponomarenko & Zhang, 2014
**** Slekten *[[Sikhotealinia]]* Lafer, 1996
***** *[[Sikhotealinia zhiltsovae]]* Lafer, 1996

## Eksterne lenker
* 
* E.V. Yan, B. Wang, A.G. Ponomarenko og H. Zhang (2014) The most mysterious beetles: Jurassic Jurodidae (Insecta: Coleoptera) from China. *Gondwana Research* 25: 214-225 http://www.sciencedirect.com/science/article/pii/S1342937X13001202
* Tegning av *Sikhotealinia zhiltsovi*: http://www.zin.ru/animalia/coleoptera/images/sikho_.jpg
* Most mysterious representative of beetles – Sikhotealinia zhiltzovae Lafer, 1996
Caterpillar

**Caterpillar Inc.** (fra engelsk for «sommerfugllarve», forkortet **CAT, Inc.**) er et amerikansk selskap av anleggsutstyr, verdens største produsent av bygge- og anleggsmaskiner og gruveutstyr, samt diesel- og propanmotorer og gassturbiner til industribruk.
 I 2018 ble Caterpillar rangert som nummer 73 på Fortune 500-listen og nummer 265 på Global Fortune 500-listen. Caterpillar-aksjen er en del av Dow Jones Industrial Average. Varemerket Caterpillar er kjent for den gule fargen, og på engelsk omtales framdrift med belter ofte  som «larveføtter». Det engelske ordet for «larve» er caterpillar.

## Historie

Sent på 1800-tallet holdt Daniel Best og Benjamin Holt på med utvikling av damptraktorer for landbruket. I 1904 hadde damptraktorer vært i bruk på åkrene i California i 14 år, og noen ganger ble disse sittende fast i det bløte jordsmonnet, spesielt etter regn.  De svære maskinene var vanskelig å få løs, selv med store hestespann. Holt hadde en idé – hvorfor ikke la kjøretøyet ta med seg veien? Den 24. november 1904 la han et belte med treklosser på rundt hjulene på Holt No. 77, testtraktoren sin. Resultatet var oppløftende, og den moderne beltetraktoren var født.

Selskapet Caterpillar ble stiftet 15. april 1925, da Holt Manufacturing Company fra Stockton i California og C.L. Best Gas Traction Company fra San Leandro i California slo seg sammen og dannet Caterpillar Tractor Co. Salget det første året kom opp i USD 13 millioner, og i 1929 hadde det klatret opp til USD 52,8 millioner. Salget fortsatte å gå opp selv gjennom depresjonen på 1930-tallet. 

Etter sammenslåingen var selskapet tidlig ute i å ta i bruk dieselmotorer.  Caterpillar-produkter ble tatt med verden rundt under andre verdenskrig av den amerikanske marinen, som bygget flyplasser rundt i Stillehavet. Etter krigen økte selskapets størrelse raskt, og det første utenlandskontoret ble startet i 1950, noe som markerte Caterpillars utvikling til å bli et multinasjonalt selskap.

På 1980-tallet gikk selskapet nesten konkurs da etterspørselen dabbet av. Caterpillar var også involvert i store konflikter mellom arbeidere og ledelse på 1980- og 1990-tallet. Mot slutten av 1990-tallet tok økonomien seg opp igjen og selskapet gikk bedre.

Caterpillar har også vært involvert i flere kontroverser. Én er leveranse av utstyr til den israelske hæren, som har brukt dette i konflikter med palestinerne. En annen er bruk av Caterpillar-utstyr i skogbruk i sårbare områder eller i rovdrift på naturen.

Caterpillars produkter går fra diesel- og gassmotorer og gassturbiner til strømaggregater/generatorsett, beltetraktorer, hydrauliske gravemaskiner, veihøvler, tunge terrenggående lastebiler, jordbrukstraktorer. De brukes i byggebransjen, til vegbygging, gruvedrift, skogbruk, i energibransjen og til transport. Caterpillars beltetraktorer ga inspirasjon til de første stridsvognene som kom under første verdenskrig.

## Referanser


## Eksterne lenker
* 
* Norsk hjemmeside
Carol Burnett

**Carol Creighton Burnett** (født 26. april 1933 i San Antonio i Texas) er en amerikansk skuespiller, danser, sanger og forfatter, og en av Amerikas mest suksessrike kvinnelige TV-personligheter.

Burnett startet sin karriere på nattklubber og fortsatte i ulike TV-programmer. I 1967 fikk hun eget show på CBS, *[[The Carol Burnett Show]]*. Burnett har fått en stjerne på Hollywood Walk of Fame for sin innsats innen TV-underholdningsbransjen og 9. november 2005 ble hun tildelt Presidentens frihetsmedalje av president George W. Bush.

## Referanser


## Eksterne lenker
* 
* 
*
Atlantic Airways

**Atlantic Airways** (færøysk: **Atlantsflog**) er Færøyenes nasjonale flyselskap. Selskapet ble grunnlagt i 1987 og foretok sin første flygning fra Færøyene til København i 1988.

Atlantic Airways har hovedbase på Vágar og har derfra ruteflygninger til Aalborg, Billund, Oslo,  Bergen, Kristiansund, Trondheim, København, Milano, Barcelona, London, Reykjavík, Shetland, Stockholm, Narsarsuaq og Stavanger. Selskapet hadde ruteflygninger til Oslo mellom sommeren 2002 og sommeren 2007.

Selskapet fraktet i 2015 267 126 passasjerer, og hadde 171 ansatte. Innenriks flyr selskapet med sine helikopter til Tórshavn, Mykines, Koltur, Klaksvík, Svínoy, Hattarvík, Kirkja, Skúvoy, Stóra Dímun og Froðba. 

Atlantic Airways fløy fast charter for Aker Stord mellom Stord og Molde i forbindelse med Ormen Lange-utbygningen. I tillegg fløy selskapet fast charter til Alta med arbeidere til Snøhvitutbygningen. Etter uhellene med SAS Dash8-Q400 flyene, har Atlantic Airways operert en del ruter for SAS, bl.a. Stavanger-København og København-London City

Selskapet var heleid av færøyske myndigheter inntil desember 2007, da selskapet ble delprivatisert og notert på Islands børs.

## Flåte
Selskapet har fire fly i sin flåte, én British Aerospace RJ-100, to British Aerospace RJ-85 og en helt ny Airbus A319. Selskapet flyr også tre Bell-helikopter. Helikopterne brukes til flygning til forskjellige steder på øygruppen, til redning og til offshoreflyvning. Atlantic Airways leier også sine fly ut til chartervirksomhet. Atlantic Airways vil i løpet av 2013 motta to nye Airbus A319 som de vil bruke i rutetrafikken deres, men også på nye charteroppdrag for blant annet Atlantis Reiser. Når Atlantic Airways har mottatt sine nye Airbus A319 vil de sende tilbake de tre British Aerospace flyene til deres leasorer.

## Ulykker
* RC 670, et BAe 146 kjørte av rullebanen etter landing og tok fyr klokken 07.35 på Stord lufthavn, Sørstokken 10. oktober 2006. Flyet var på vei fra Stavanger til Molde, og skulle mellomlande på Stord.

## Eksterne lenker
* 
* Selskapets historie
Hank Aaron

**Henry Louis «Hank» Aaron** (født 5. februar 1934 i Mobile i Alabama, død 22. januar 2021 i Atlanta i Georgia) var en amerikansk baseballspiller for Atlanta Braves og Milwaukee Brewers.

Aaron ble i 1982 valgt inn som medlem av National Baseball Hall of Fame, og er den spilleren som har gjort nest flest homeruns i Major League Baseballs (MLB) historie med 755. Han hadde rekorden i mange år, men Barry Bonds gikk forbi i 2007 og endte på 762. På tredjeplass med 714 ligger Babe Ruth.

Han ble tildelt Presidentens frihetsmedalje 9. juli 2002 av president George W. Bush.

## Referanser


## Eksterne lenker
* 
* Hank Aaron hos The Internet Name Database
Dennis Specialist Vehicles

**Dennis Specialist Vehicles** er en britisk produsent av busser og spesialiserte nyttekjøretøyer. Selskapet er i dag mest kjent for produksjon av brannbiler, men produserer også busser, søppelbiler og flyplasskjøretøy.

## Historie
Selskapet ble stiftet i 1895 under navnet *Dennis Brothers Ltd* av John og Raymond Dennis, som først bygget sykler de solgte fra butikken sin, Universal Athletic Stores. De bygget sitt første kjøretøy i 1899, en sykkel med motor som de stilte ut på en stor sykkelutstilling samme år. I 1901 ble den første Dennis-bilen bygget, med en 8 hestekrefters De Dion-motor. Større modeller fulgte, blant annet en modell med 35 hk fra en White & Poppe-motor i 1906. Produksjonen av nyttekjøretøy ble utvidet i 1903, da den første bussen ble bygget, og med den første brannbilen i 1908. Snart utgjorde nyttekjøretøy størstedelen av produksjonen, og det er tvilsomt om det ble bygget noen biler etter 1915.

I 1972 ble selskapet kjøpt av Hestair-gruppen, etter noen år med økonomiske problemer. Det ble solgt fra Hestair til Trinity Holdings i 1989, og deretter til Mayflower Corporation i oktober 1998.

På 1990-tallet ble selskapet skilt ut i tre uavhengige deler:
* **Dennis Fire** – Produksjon av brannkjøretøyer
* **Dennis Bus** - Produksjon av busser og andre kollektivkjøretøyer
* **Dennis-Eagle** - Produksjon av søppelbiler.

Mayflower Corporation solgte Dennis-Eagle i juli 1999. Dennis Bus og Dennis Fire ble en del av Transbus International (nå Alexander Dennis) i 2001.

## Produkter
### Busser

#### 1926-1967
* E/EV 
* F/FS
* G/GL
* H/HS/HV 
* Dart
* Arrow 
* Lancet/Lancet 2/Lancet 3/Lancet 4 
* Lance/Lance 2/Lance 3 
* Ace 
* Mace 
* Falcon 
* Pike
* Dominant 
* Lancet UF 
* Pelican
* Loline

#### 1977-2000
* Dominator
* Jubilant
* Dart 
* Falcon
* Lancet
* Dragon/Condor
* Dorchester
* Domino
* Rammen til bussen Duple 425
* Javelin
* Dart/Dart SLF
* Lance/Arrow
* Lance SLF
* Trident 2
* Trident 3
* R-Serie

### Brannbiler

* N-Type
* G-Type
* R serien
* RS serien
* SS serien
* DF serien
* DFS serien
* TF serien
* TSD serien
* Sabre
* Rapier
* Dagger

### Lastebiler
* Pax
* Jubilant
* Delta

### Andre kjøretøy
* Loyd Carrier (under 2. verdenskrig)

## Se også
* Alexander Dennis – eier i dag Dennis Bus og Dennis Fire.

## Referanser




## Eksterne lenker
*
Elmore County (Alabama)

**Elmore County** er et fylke i den amerikanske delstaten Alabama. Det ligger i de sentrale delene av staten og grenser mot Coosa County i nord, Tallapoosa County i nordøst, Macon County i sørøst, Montgomery County i sør, Autauga County i vest og mot Chilton County i nordvest.

Elmore Countys totale areal er 1&nbsp;702 km² hvorav 93 km² er vann. I 2000 hadde fylket 65&nbsp;874 innbyggere og administrasjonssenteret ligger i byen Wetumpka. 

Fylket ble etablert i 1866 og har fått sitt navn etter general John A. Elmore.

## Eksterne lenker
*
Macon County (Alabama)

**Macon County** er et fylke i den amerikanske delstaten Alabama. Det ligger i de sentrale delene av delstaten og grenser mot Tallapoosa County i nord, Lee County i nordøst, Russell County i sørøst, Bullock County i sør, Montgomery County i sørvest og mot Elmore County i nordvest.

Macon Countys totale areal er 1&nbsp;588 km² hvorav 7 km² er vann. I 2000 hadde fylket 24&nbsp;105 innbyggere og administrasjonssenteret ligger i byen Tuskegee som også er fylkets største by. 

Fylket ble etablert i 1832 og har fått sitt navn etter senator Nathaniel Macon.

## Eksterne lenker
*
Stampesletta

**Stampesletta**, eller *Stampa* er en flat sandvoll omkring Mesnaelva og Mesnafossen på Lillehammer. Området har navn etter en stampemølle som har ligget ved fossen og utnyttet vannkraften derfra.

Stampesletta er en del av et idyllisk friluftsområde i nedre del av Lillehammer Olympiapark med gangavstand til Lillehammer sentrum. Her er det den dag i dag en badedam som brukes av lokalbefolkningen. Stampa er også utgangspunktet for turstier som går oppover i Lillehammer Olympiapark og oppover langs Mesna, bl.a. til Mesnafossen som lenge var en av byens store attraksjoner.

På Stampesletta avsluttes hvert år både Birkebeinerrittet og Birkebeinerløpet. I nordenden av området ligger Kristins hall og Håkons hall, og rett på nedsiden mot vest finner man Bjerkebekk, Sigrid Undsets hjem. Vi finner også en løpebane på stampesletta.

## Stampesletta stadion
**Stampesletta stadion**, eller *Stampa*, er Lillehammer Fotballklubb og Lillehammer Kvinnefotballklubb sin hjemmebane. Det ble lagt kunstgress på banen i 2004. Stampesletta består av seks fotballbaner og to haller.

## Se også
*Stampemølle

## Referanser
Lucille Ball

**Lucille Désirée Ball** (1911–1989) var en amerikansk skuespillerinne som ble en legende innenfor tidlig amerikansk TV.

## Liv og virke
Etter hennes fars, Henry Durrell Balls (1887–1915) død mens familien bodde i Wyandotte i Michigan, ble Lucille Ball oppdratt av sin yrkesaktive mor Dessirée Eveline Hunt (1892–1977) og sine besteforeldre  i Celoron nær Jamestown, helt vest i delstaten New York.

Lucille Ball flyttet først til New York City for å bli skuespillerinne, og hadde fremgang som mannequin og revydanserinne. Så dro hun til Hollywood i 1933 for å bli filmskuespiller. Hun hadde først kontrakt med RKO, men byttet til MGM på 1940-tallet. Hun ble allment kjent gjennom TV-serien *[[I Love Lucy]]* 1951&ndash;1957 som hun laget sammen med sin ektefelle Desi Arnaz. Hun hadde også stor suksess med TV-serien *[[Lucy Show]]* (1962&ndash;1968).

Lucille Ball har fått to stjerner på Hollywood Walk of Fame for sin innsats innen film- og TV-industrien. Hun har også blitt tildelt Presidentens frihetsmedalje. I 2001 ble hun innvotert i National Women's Hall of Fame.

## Referanser


## Eksterne lenker
* 
*
Stimmhorn

**Stimmhorn** er en sveitsisk gruppe bestående av Christian Zehnder (vokal) og Balthasar Streiff (alle mulige blåseinstrumenter).

Gruppa blander overtonesang, jodling og diverse sveitsiske alpehorn og andre blåseinstrumenter. Fra og med CD-en *Igloo* har de også fått med seg den polske artisten Kold som legger et elektronikapreg på musikken.

## Eksterne lenker
* 
* 
*
Greg Palast

**Greg Palast** (født 1952 i Los Angeles) er en amerikansk journalist og forfatter som blant annet jobber for BBC og The Observer. Han bor delvis i New York City, delvis i London. Han skriver først og fremst om amerikanske næringsinteresser og deres forhold til politikerne.

Blant sakene Palast er mest kjent for er anklager om valgfusk i forbindelse med de amerikanske presidentvalgene i 2000 og 2004 og anklagen om at Exxon Valdez med viten og vilje ble ført på grunn i 1989 for å spare penger. I september 2006 ble han anklaget for å ha forbrutt seg mot bestemmelser om rikets sikkerhet etter at han hadde fotografert flyktningleiren fra orkanen Katrina som ligger rett opp til et raffineri som drives av Exxon.

Palast har gitt ut flere verbalplater og bøker, hvorav én, «Svindel og bedrag! : kunsten å kjøpe politikere, lure velgerne og gjøre mediene tannløse», er utgitt på norsk.

## Referanser


## Eksterne lenker
* GregPalast.com &ndash; Greg Palasts offisielle hjemmeside
* https://web.archive.org/web/20060827165019/http://www.pen.org/page.php/prmID/1223 &ndash; Om Greg Palast på PENs sider
Bernard Blatch

**Bernard F. B. Blatch** (født 9. juni 1930, død 24. februar 2019) var en britisk illustratør som bodde og arbeidet i Norge fra sist på 1970-tallet.

Bernard Blatch arbeidet med tidsskrifter, reklame og en rekke andre oppdrag, men ble særlig kjent for en stor mengde bokomslag på 1980-tallet, blant annet for Den norske boklubben. 

Både idémessig og tegneteknisk inngikk Blatch i en internasjonal håndverkstradisjon, og flere av illustrasjonene hans er malerier utført som pastisjer over historiske stiluttrykk. I 1993 ble han medlem av Alliance Graphique Internationale (AGI), en forening for designere fra mange land.

Ved siden av arbeidet som illustratør var Blatch høyskolelektor ved Statens håndverks- og kunstindustriskole (SHKS, nå Kunsthøyskolen i Oslo) der han begynte i 1979 og innførte «illustrasjon» som fag. 

I 1983 var Blatch med på å etablere Norsk illustratørforbund (NIF), som i 1991 ble en del av dagens tegner- og designerorganisasjon Grafill. Han mottok en rekke faglige utmerkelser. Som «evig aktuell illustratør og generøs mentor» ble han i 2002 tildelt den første *Klassikerprisen* under Visueltdagene, et fagarrangement i regi av Grafill.

Bernard Blatch var gift med den norske illustratøren Ingerlise Kongsgaard. De bodde i Bærum og fikk to barn sammen.

## Referanser
Nys

Et/en **nys** er en reflektorisk mekanisme, der stemmebåndene lukkes kortvarig slik at lufttrykk kan bygge seg opp i lungene. Når stemmebåndene så åpnes, strømmer denne luften nærmest eksplosjonsaktig ut gjennom nesen. Det er ulike former for påvirkning i neseslimhinnen som utløser nysingen. Fenomenet er vanlig både hos mennesker og dyr.

Det er en utbredt myte at hjertet stopper når man nyser, men dette stemmer ikke.

Det har vært vanlig å si «Prosit!» til en som nyser. Nys er blitt knyttet til overjordiske makter. Hos Homer i *[[Odysseen]]* finnes replikken: «*Min sønn har nyst til det jeg sa. Så vil det sikkert skje.*» 

## Årsaker
Mennesker som er hypersensitive for stoffer vi omgir oss med hele tiden, eller har allergiske disposisjoner, kan oppleve nyseanfall, men selv bare lette forkjølelser og virusinfeksjoner kan også gi slike anfall. Et tørt inneklima kan gi enkelte problemer med neseslimhinnen, som igjen kan føre til nyseanfall. Anatomiske forandringer som skjeve neseskillevegger kan bli verre med tiden, og også gi lokal irritasjon i nesen. Sjeldnere enn dette kan svulster i nesehulen eller bihulene gi opphav til slik irritasjon, og også blødninger fra nese eller svelg.

### Nysing mot solen
Enkelte mennesker kan nyse av å se mot solen eller annen sterk lyskilde. Dette er en refleks vi ennå ikke kjenner bakgrunnen for, men nysingen gir øynene en forbigående beskyttelse mot det sterke lyset. Denne formen for nysing ser ut til å være arvelig, og er til en viss grad koblet til overfølsomhet i neseslimhinnene. Fenomenet forekommer hos omtrent en av fire personer, og skal være vanligere blant personer som røyker.

## Avverging
Det er mange mer eller mindre gode teorier om hvordan man kan unngå nys, både innenfor medisin og kjerringråd.

* Løft beinet 90 grader mot vest 
* Press lillefinger (eller pekefinger) og tommel så hardt mot hverandre som man klarer, på begge hender. Fortsett å presse til alle symptomer på nys har lagt seg.
* Press pekefingeren mot neseryggen, og beveg den opp og ned.
* Plassér pekefingeren rett under nesen vannrett, i startfasen av et nys.
* Press tungen opp i ganen.
Felles for disse tipsene er at de må utføres i opptakten til et nys, ikke rett før nyset.

## Referanser
Mýa

**Mýa Marie Harrison** (født 10. oktober 1979) er en amerikansk musikkartist, som ble internasjonal kjendis sent på 1990-tallet. Hun er mest kjent for sin gjennombruddslåt fra 2000. «Case Of The Ex». Hennes artistnavn som sangerinne er **Mýa**, og hun bli kreditert som **Mýa Harrison** som skuespiller.

## Diskografi
### Album
* *[[Mýa (album)|Mýa]]* (1998) 
* *[[Fear of Flying (album)|Fear of Flying]]* (2000) 
* *[[Moodring]]* (2003) 
* *[[Liberation]]* (2006)

### Singler

## Filmografi
* *The Metrosexual* (2007) (etterproduksjon)
* *Step* (2007) (etterproduksjon)
* *Ways of the Flesh* (2006) (etterproduksjon)
* *Swap Meet* (2006) (etterproduksjon)
* *Invisible* (2006) (etterproduksjon)
* *Covers* (2006) (etterproduksjon)
* *Black Christmas* (2006)
* *[[Cursed]]* (2005)
* *[[Skal vi danse? (film, 2004)|Skal vi danse?]]* (2004)
* *[[Dirty Dancing 2]]* (2004)
* *Volcano High* (2003)
* *[[Chicago (film)|Chicago]]* (2002)
* *[[In Too Deep]]* (1999)

## Eksterne lenker
* 
* 
* 
*
Arundhati Roy

**Arundhati Roy** (født 24. november 1961 i Shillong i India) er en indisk forfatter og politisk aktivist. Hennes første roman, *Guden for små ting*, vant Bookerprisen i 1997 og hennes andre roman, *Ministeriet for den høyeste lykke,* ble publisert på norsk i 2017. Hun har gjort seg bemerket som en markant radikal kritiker av indiske styresmakter.
## Liv og virke
Roy har blant annet kritisert demningsprosjektet i Narmada i India, det indiske atomvåpenprogrammet, Indias innsats i Kashmir, krigen mot Irak og Israels angrep på Libanon sommeren 2006. Hun er også en markant kritiker av globalisering og nyliberalisme. Denne aktivismen har gjort henne upopulær i visse kretser. Hun er blant annet blitt beskyldt for å være anti-indisk og anti-hinduistisk, noe som forsterkes av hennes familiemessig bakgrunn i den kristne minoriteten i India. Hun er også blitt beskyldt for anti-amerikanisme.

Arundhati Roy har gitt ut flere politiske bøker, og også en verbalplate sammen med Howard Zinn.

I juni 2024 besluttet indiske myndigheter å ta ut tiltale mot Roy for uttalelser hun fremsatte i en tale i 2010 om konflikten om Kashmir. Tiltalen skal hjemles i en kontroversiell, nylig vedtatt antiterrorlov.

## Bøker av Arundhati Roy på norsk
* *Guden for små ting*. Roman. Oversatt av Ragnfrid Stokke. Originaltittel: *The God of Small Things*. (Pax Forlag, 1997)
* *Levekostnader*. Essays. Oversatt av John Erik Bøe Lindgren. Originaltittel: *The Cost of Living*. (Pax  Forlag, 1999)
* *Til alle murmeldyr og markmus her i verden*. Essays. Oversatt av Tone Formo. (Pax Forlag, 2004)
**Ministeriet for den høyeste lykke.* Roman. Oversatt av Kirsti Vogt. (Pax Forlag, 2017)
**Min havn og min storm*. Selvbiografi. Oversatt av Kirsti Vogt. (Pax Forlag, 2025)

## Bøker av Arundhati Roy på engelsk
* *The Ministry of Utmost Happiness*. Hamish Hamilton, 2017. ISBN 0-24-130397-4

## Referanser

## Eksterne lenker
* 
* 
* 
* 
*  Dokumentar om Arundhati Roy
*  Litterært leksikon
*  Biografi hos SAWNET
*
Nord-Makedonias flagg

**[[Nord-Makedonia]]s flagg** består av en gul sol på et rødt felt, med åtte solstråler i ulike retninger mot flaggets kanter. Solen skal forestille «frihetens nye sol», som omtales i Nord-Makedonias nasjonalsang:

:*I dag i Makedonia, fødtes*
:*frihetens nye sol*
:*Makedonerne kjemper*
:*for sine rettigheter!*

## Tidligere flagg

Etter at Nord-Makedonia ble selvstendig fra Den sosialistiske føderale republikken Jugoslavia i 1991 brukte man frem til 1995 et flagg med en gul Verginastjerne i midten. På grunn av symbolets opprinnelse førte dette til protester fra gresk hold. Som jugoslavisk sosialistrepublikk brukte man et rødt flagg med en stjerne med gult omriss i det ene hjørnet.
Commandos-serien

**''Commandos''-serien** er en serie taktikkspill for PC. Spillene henter handlingen fra andre verdenskrig. Det er fem spill i serien, som er utviklet av det spanske selskapet Pyro Studios i årene etter 1998, da det første spillet kom.

## Spillene
* **'
* '' ''
* ''[[Commandos 2: Men of Courage]]''
* ''[[Commandos 3: Destination Berlin]]''
* **'

## Eksterne lenker
* Hjemmeside for Commandos-spillene
Detroit Electric

**Detroit Electric** var et bilmerke som ble produsert mellom 1907 og 1939 av *Anderson Electric Car Company* i Detroit, Michigan, USA.

Anderson Electric Car Company het opprinnelig *Anderson Carriage Company*, frem til 1911, og produserte vogner fra det ble stiftet i 1884. I 1907 startet selskapet produksjon av elektriske biler drevet av et oppladbart syrebatteri. Mellom 1911 og 1916 var et nikkelbatteri tilgjengelig mot et tillegg på 600 amerikanske dollar.

Bilmodellen ble hovedsakelig solgt til kvinner og leger, som hadde behov for en pålitelig og rask start uten bruk av den fysisk anstrengende håndsveiven som var nødvendig på tidlige forbrenningsmotorer. Bilene ble markedsført med en rekkevidde på 130 km mellom hver opplading, men en Detroit Electric-modell klarte å oppnå en rekkevidde på 340,1 km på én enkelt opplading. Toppfarten var kun 32 km/t, men dette var ansett som tilstrekkelig for bykjøring.
 

Selskapets produksjon toppet seg på 1910-tallet, med et salg på mellom 1&nbsp;000 og 2&nbsp;000 biler i året. Mot slutten av tiåret ble Electric hjulpet av høye bensinpriser under første verdenskrig. I 1920 ble navnet på selskapet endret til *The Detroit Electric Car Company*, da bilproduksjonen ble skilt ut fra den øvrige virksomheten.

Etterhvert som forbedrede modeller av forbrenningsmotoren ble mer utbredt og stadig billigere, sank salget av Electric utover 1920-tallet, men selskapet fortsatte produksjonen av Detroit Electric frem til etter krakket i aksjemarkedet i 1929. Selskapet begjærte seg selv konkurs, men ble kjøpt opp og holdt i drift i noen år, med produksjon av biler på bestilling. Den siste Detroit Electric-modellen ble levert til kunde den 23. februar 1939, men de siste årene ble bilene produsert i et svært lite antall.

Kjente personer som har eid Detroit Electric-modeller inkluderer Thomas Edison, Charles Proteus Steinmetz og John D. Rockefeller, Jr.. Clara Ford, Henry Fords kone, kjørte Detroit Electric fra 1908, da hennes mann kjøpte en slik til henne.

## Referanser




## Eksterne lenker
*
Pizzicato

**Pizzicato** er en metode for spille et strykeinstrument ved å «plukke på strengene» i stedet for å bruke buen. Dette produserer en helt annen lyd enn når man bruker bue, lyden blir «kortere» og mindre klangfull.

I de fleste klassiske stykker der pizzicato brukes er det bare enkelte passasjer som spilles pizzicato. Normalt brukes pekefingeren på høyre hånd (buehånden), mens utøveren samtidig holder buen mellom tommel og langfinger/ringfinger. I et partitur betegnes overgangen fra bue til pizzicato som «pizz», som oppheves av betegnelsen «arco» som indikerer at utøveren igjen skal bruke buen.

Den første kjente bruken av pizzicato i klassisk musikk er i Claudio Monteverdis «Il Combattimento di Tancredi e Clorinda» fra ca. 1638.
Romanias flagg

**Romanias flagg** ble tatt i bruk 27. desember 1989. Fyrstedømmet Valakia brukte fra 1834 militære flagg med horisontale striper i rødt, gult og blått med statsvåpenet i midten. I revolusjonsåret ble denne trikoloren også brukt som nasjonalsymbol. Da Valakia og Moldavia i 1859 gikk sammen i en personalunion, fikk trikoloren med horisontale striper offisiell status. De personalunionen i 1866 ble erstattet av en realunion, ble flaggfargene spesifisert i grunnloven, men uten at orienteringen ble nevnt. Fra 1867 er det dokumentert at man gikk over til å ordne stripene vertikalt etter fransk mønster. Dette flagget ble beholdt da kongedømmet ble proklamert i 1881. Gjennom hele perioden som kongerike fram til 1948 var handels- og nasjonalflagget en ren trikolor, mens orlogsflagget hadde riksvåpenet midt i den gule stripen. 

Etter den kommunistiske maktovertagelsen i 1948 ble også handelsflagget utstyrt med et statssymbol, etter vanlig kommunistisk mønster innrammet av to kornnek. Romanias «våpen» gjennomgikk stadige forandringer med hensyn til innholdet. I den korte perioden fra januar tio mars 1948 inneholdt det et naturalistisk bilde av en traktor foran tre fabrikkpiper mot en bakgrunn av himmel med oppgående sol. Traktoren og fabrikkpipene ble snart erstattet av et fjellandskap med nåletrær og et oljeboringstårn, stadig med en oppgående sol i bakgrunnen. Orlogsflagget ble fra 1950 omdannet etter sovjetisk mønster, med en smal blå horisontal stripe langs nedre kant, under et hvitt felt, prydet med statsemblemet. 

Under revolusjonen i 1989 ble det kommunistiske statsemblemet bokstavelig talt skåret ut av flagget, som siden igjen ble en ren trikolor i nasjonalfargene.

Tsjads flagg er nesten identisk, men med en litt mørkere blåtone. Flagget er også identisk med Andorras flagg, bortsett fra at dette har litt andre proporsjoner og et annet statssymbol. Moldova var mellom 1918 og 1939 en del av Romania, og dette landets flagg er derfor en variant av Romanias flagg med vertikale striper i blått, gult og rødt, men med proporsjonene 1:2.